การประกอบธุรกิจแต่ละประเภทบริการ

3.1 ลักษณะการให้บริการ

บริษัทหลักทรัพย์ ยูโอบี เคย์เฮียน (ประเทศไทย) จำกัด (มหาชน)
ซึ่งเป็นสมาชิกตลาดหลักทรัพย์แห่งประเทศไทยหมายเลข 26
โดยได้รับใบอนุญาตประกอบธุรกิจหลักทรัพย์ 4 ประเภท ได้แก่ นายหน้าซื้อขายหลักทรัพย์
ค้าหลักทรัพย์ ที่ปรึกษาการลงทุน และการจัดจำหน่ายหลักทรัพย์ นอกจากนี้ บริษัทฯ
ยังได้รับความเห็นชอบให้ประกอบธุรกิจที่ปรึกษาทางการเงินและธุรกิจการเป็นตัวแทนสนับสนุนการขายและรับซื้อคืนหน่วยลงทุน
ซึ่งปัจจุบันบริษัทฯ ประกอบธุรกิจนายหน้าซื้อขายหลักทรัพย์ การจัดจำหน่ายหลักทรัพย์
และธุรกิจการเป็นตัวแทนสนับสนุนการขายและรับซื้อคืนหน่วยลงทุน สำหรับธุรกิจที่ปรึกษาทางการเงิน
บริษัทฯ ได้ขอระงับการเป็นที่ปรึกษาทางการเงินเป็นการชั่วคราว
เนื่องจากแนวโน้มของความต้องการการบริการด้านนี้มีจำนวนลดลง
ดังจะเห็นได้จากตัวเลขการระดมทุนในตลาดหลักทรัพย์ในปีที่ผ่านมามีจำนวนลดลง อย่างเห็นได้ชัด
ซึ่งบริษัทฯ เน้นการประกอบธุรกิจนายหน้าซื้อขายหลักทรัพย์เป็นหลัก
และอยู่ระหว่างการพัฒนาธุรกิจตัวแทนซื้อขายหน่วยลงทุน

3.1.1 ธุรกิจนายหน้าซื้อขายหลักทรัพย์

ธุรกิจนายหน้าซื้อขายหลักทรัพย์เป็นธุรกิจหลักของบริษัทฯ โดยรายได้กว่าร้อยละ 80
ของรายได้รวมมาจากธุรกิจนี้ โดยลูกค้าของบริษัทฯ
มีทั้งลูกค้าบุคคลและลูกค้าสถาบันทั้งในประเทศและต่างประเทศ ซึ่งบริษัทฯ
แบ่งการดูแลลูกค้าออกเป็น 2 ส่วนหลักๆ คือ สายธุรกิจรายย่อยดูแลลูกค้าบุคคล
และฝ่ายลูกค้าสถาบันดูแลลูกค้าสถาบัน ทั้งนี้ สัดส่วนการให้บริการแก่ลูกค้าบุคคล : ลูกค้าสถาบัน
ในปี 2549 – 2551 เท่ากับร้อยละ 70 : 30, 81 : 19 และ 85 : 15 ตามลำดับ
จะเห็นได้ว่าลูกค้าส่วนใหญ่ของบริษัทฯ กว่าร้อยละ 70 เป็นลูกค้าบุคคล

มูลค่าการซื้อขายหลักทรัพย์ของบริษัทฯ ปี 2551 มีมูลค่าประมาณ 132,678 ล้านบาท
ซึ่งครองส่วนแบ่งการตลาดร้อยละ 1.67 ซึ่งอยู่ในอันดับที่ 24 โดยลดลงจากปี 2550
ซึ่งครองส่วนแบ่งการตลาดร้อยละ 2.12 อยู่ในอันดับที่ 22
เนื่องจากสถานการณ์ความไม่แน่นอนของการเมืองในประเทศ
รวมถึงภาวะเศรษฐกิจที่ชะลอตัวทั้งในและต่างประเทศ ซึ่งปัจจัยดังกล่าวส่งผลให้ความเชื่อมั่นของ
นักลงทุนลดลง และมีผลกระทบต่อมูลค่าการซื้อขายหลักทรัพย์ในที่สุด

ตารางแสดงส่วนแบ่งการตลาดมูลค่าการซื้อขายหลักทรัพย์ของบริษัทฯ
แยกตามประเภทของลูกค้าและประเภทบัญชี

บัญชีซื้อขายหลักทรัพย์ของบริษัท ฯ แบ่งเป็น 4 ประเภท ดังนี้

1. บัญชีเงินสด (Cash Account) เป็นบัญชีที่ลูกค้าจะต้องชำระราคาค่าซื้อหลักทรัพย์ให้บริษัทฯ
ภายใน 3 วันทำการนับถัดจากวันที่สั่งซื้อหลักทรัพย์ และบริษัทฯ
จะส่งมอบเงินค่าขายหลักทรัพย์ให้แก่ลูกค้าที่ขายหลักทรัพย์ในวันทำการที่ 3
นับถัดจากที่สั่งขายหลักทรัพย์เช่นกัน ซึ่งแบ่งออกได้เป็น 2 แบบ คือ

1.1 บัญชีเงินสดปกติ (Normal Cash) คือ
บัญชีที่ได้มีการกำหนดวงเงินแก่ลูกค้าโดยพิจารณาจากข้อมูลต่าง ๆ เช่น หน้าที่การงาน
รายได้ประจำ ประวัติ ฐานะ และหลักฐานทางการเงิน เป็นต้น ลูกค้าสามารถขอขยายวงเงินได้
ทั้งนี้ เป็นไปตามนโยบาย การพิจารณาอนุมัติวงเงินซื้อขายหลักทรัพย์ของบริษัทฯ

1.2 บัญชีเงินสดแบบมีหลักประกันเต็มจำนวน (Cash Balance) คือ
บัญชีที่วงเงินซื้อขายหลักทรัพย์จะเปลี่ยนแปลงไปตามจำนวนเงินคงเหลือที่ลูกค้าฝากไว้กับบริษัทฯ
หักด้วยมูลค่าซื้อหลักทรัพย์ที่ยังมิได้ชำระราคา

การจัดแบ่งประเภทบัญชีดังกล่าวข้างต้น มีวัตถุประสงค์เพื่อให้บริการที่เหมาะสมแก่ลูกค้าแต่ละราย
และสามารถนำมาใช้เป็นเครื่องมือในการบริหารความเสี่ยงได้อีกทางหนึ่ง อาทิเช่น
กรณีลูกค้าชาวต่างชาติที่ไม่มีถิ่นที่อยู่ในประเทศไทย บริษัทฯ
จะพิจารณาให้ลูกค้าเปิดบัญชีเงินสดแบบมีหลักประกันเต็มจำนวน
หรือลูกค้ารายที่เคยมีประวัติการชำระราคาหลักทรัพย์ไม่เป็นไปตามกำหนด บริษัทฯ
จะพิจารณาให้ลูกค้าเปลี่ยนไปใช้บัญชีเงินสดแบบมีหลักประกันเต็มจำนวน เป็นต้น

อนึ่ง ตามข้อบังคับตลาดหลักทรัพย์แห่งประเทศไทย
เรื่องหลักเกณฑ์และวิธีการเกี่ยวกับการซื้อขายหลักทรัพย์ด้วยเงินสด
กำหนดให้ลูกค้ารายใหม่ซึ่งเป็นบุคคลธรรมดาที่เปิดบัญชีซื้อขายหลักทรัพย์ตั้งแต่วันที่ 1 พฤศจิกายน
พ.ศ. 2548 ต้องชำระราคาค่าซื้อและรับค่าขายผ่านระบบการหักบัญชีอัตโนมัติผ่านธนาคาร (ATS)
หรือผ่านบัญชีของลูกค้าที่มีอยู่กับบริษัทฯ เพื่อชำระราคาหลักทรัพย์ (Cash Balance)

2. บัญชีเครดิตบาลานซ์ (Credit Balance Account)
เป็นบัญชีที่ลูกค้าสามารถกู้ยืมเงินเพื่อซื้อหลักทรัพย์ได้
โดยลูกค้าต้องวางเงินสดและ/หรือหลักทรัพย์เป็นหลักประกันการชำระหนี้ ในอัตราส่วนขั้นต่ำที่บริษัทฯ
กำหนด ซึ่งต้องไม่ต่ำกว่าร้อยละ 50 ตามประกาศของตลาดหลักทรัพย์แห่งประเทศไทย
ซึ่งลูกค้าจะได้รับดอกเบี้ยจากบริษัทฯ หากจำนวนเงินสดที่วางเป็นหลักประกันสูงกว่ายอดหนี้
และจะต้องจ่ายดอกเบี้ยเงินกู้ยืมหากยอดหนี้สูงเกินกว่าเงินสดที่วางหลักประกัน

3. บัญชีอินเทอร์เน็ต (Internet Trading Account)
เป็นบัญชีซื้อขายหลักทรัพย์ที่ลูกค้าสามารถส่งคำสั่งซื้อขายหลักทรัพย์ด้วยตนเองผ่านทางระบบอินเทอร์เน็ต
ทั้งนี้ เพื่อเป็นการเสริมช่องทางการส่งคำสั่งซื้อขายหลักทรัพย์ของลูกค้า
โดยลูกค้าสามารถใช้บริการต่างๆ เช่น ดูข้อมูลความเคลื่อนไหวของราคาหลักทรัพย์ต่างๆ
ในตลาดหลักทรัพย์ และข้อมูลการลงทุนอื่นๆ
รวมทั้งตรวจสอบรายการหลักทรัพย์คงเหลือในบัญชีของลูกค้าเอง เป็นต้น

4. บัญชีตราสารอนุพันธ์ (Derivatives Account)
เป็นบัญชีซื้อขายล่วงหน้าที่ลูกค้าติดต่อสื่อสารกับเจ้าหน้าที่การตลาด
เพื่อให้เจ้าหน้าที่การตลาดส่งคำสั่งซื้อขายไปยังตลาดอนุพันธ์
เจ้าหน้าที่การตลาดที่ได้รับใบอนุญาตการเป็นผู้ติดต่อผู้ลงทุนสัญญาซื้อขายล่วงหน้าจะให้คำแนะนำและข้อมูลข่าวสารประกอบการตัดสินใจการลงทุนของลูกค้า
โดยลูกค้าต้องวางหลักประกันก่อนการซื้อขาย ซึ่งทรัพย์สินที่บริษัทฯ
เรียกให้ลูกค้านำมาวางเป็นหลักประกันต้องเป็นทรัพย์สินประเภทเดียวกันกับสำนักหักบัญชีเรียกจากสมาชิกเพื่อเป็นหลักประกัน
ในการซื้อขายล่วงหน้า ในปัจจุบันสำนักหักบัญชีใช้เงินสดเป็นหลักประกันเท่านั้น

บริษัทฯ กำหนดวงเงินที่ขออนุมัติสำหรับการลงทุนในสัญญาซื้อขายล่วงหน้าโดยอ้างอิงจากข้อมูลต่างๆ
เช่นรายได้ มูลค่าหลักทรัพย์ที่ฝากไว้กับบริษัทฯหรือเงินฝากธนาคาร
โดยขั้นตอนในการพิจารณาอนุมัติวงเงินและเปิดบัญชีซื้อขายสัญญาซื้อขายล่วงหน้าคล้ายคลึงกับขั้นตอนของการเปิดบัญชีหุ้น
และทางบริษัทฯ อนุญาตให้มีการแยกวงเงิน (Split) ที่เคยอนุมัติให้กับบัญชีหุ้นของลูกค้า
หากลูกค้ามีความประสงค์จะนำวงเงินมาลงทุนในบัญชีตราสารอนุพันธ์เพิ่ม ทั้งนี้ เป็นไปตามนโยบาย
การพิจารณาอนุมัติวงเงินซื้อขายหลักทรัพย์ของบริษัทฯ

ทั้งนี้ บริษัทฯ ได้กำหนดนโยบายและวิธีการปฏิบัติงานด้านต่างๆ ไว้อย่างชัดเจน โดยสอดคล้องกับกฎ
ระเบียบ และข้อบังคับของหน่วยงานที่เกี่ยวข้อง คือ สำนักงานคณะกรรมการ ก.ล.ต.
และตลาดหลักทรัพย์แห่งประเทศไทย ไม่ว่าจะเป็น
การกำหนดให้การซื้อขายหลักทรัพย์ด้วยเงินสดต้องดำรงหลักประกันในบัญชีไว้ร้อยละ 15
ตามหลักเกณฑ์ เงื่อนไข และวิธีการเกี่ยวกับการซื้อขายหลักทรัพย์ด้วยเงินสดของตลาดหลักทรัพย์
โดยหลักประกันที่บริษัทฯ รับจากลูกค้า จะต้องเป็นเงินสด หรือ หลักทรัพย์ หรือ
ใบสำคัญแสดงสิทธิที่จะซื้อหุ้นสามัญ ซึ่งเป็นหลักทรัพย์ จดทะเบียนในตลาดหลักทรัพย์ เท่านั้น

นโยบายในการพิจารณาเปิดบัญชีและอนุมัติวงเงินซื้อขายหลักทรัพย์ให้แก่ลูกค้า

-   บัญชีเงินสด

บริษัทฯ มีนโยบายในการรับลูกค้าที่ดี มีความรู้ความเข้าใจในผลิตภัณฑ์การลงทุน
และมีความสามารถในการชำระราคา โดยในการตรวจสอบจะครอบคลุมถึงอาชีพการงาน ประวัติ
ความน่าเชื่อถือ ความเป็นผู้มีชื่อเสียงทางสังคม และหลักฐานแสดงฐานะการเงิน
มูลค่าของส่วนของผู้ถือหุ้น ประวัติการซื้อขายกับบริษัทหลักทรัพย์อื่น
และมูลค่าทรัพย์สินของลูกค้าที่ฝากไว้กับบริษัทฯ (ในกรณีที่ลูกค้าแสดงความประสงค์จะเปิดบัญชี
ซื้อขายผลิตภัณฑ์ทางการเงินประเภทอื่นเพิ่มเติมกับบริษัทฯ)

สำหรับการอนุมัติเปิดบัญชีเพื่อซื้อขายสัญญาซื้อขายล่วงหน้า บริษัทฯ
จะพิจารณาเพิ่มเติมถึงหลักฐานที่แสดงถึงความรู้ความเข้าใจของลูกค้าเกี่ยวกับการซื้อขายสัญญาซื้อขายล่วงหน้า
เช่น การผ่านการอบรมความรู้จากสถาบันความรู้ตลาดทุน (Thailand Securities
Institute: TSI) สถาบันอื่นที่เทียบเคียงเป็นต้น

1. เจ้าหน้าที่การตลาดให้รายละเอียดเกี่ยวกับการเปิดบัญชีซื้อขายหลักทรัพย์ หรือ
ตราสารอนุพันธ์และให้ ลูกค้ากรอกข้อมูล ในเอกสารคำขอเปิดบัญชีซื้อขายหลักทรัพย์ หรือ
ตราสารอนุพันธ์ ประกอบด้วย

-   แบบฟอร์มคำขอเปิดบัญชีซื้อขายหลักทรัพย์ หรือ ตราสารอนุพันธ์

-   สัญญาแต่งตั้งตัวแทนนายหน้าเพื่อซื้อขายหลักทรัพย์ หรือ
    ตราสารอนุพันธ์และบันทึกข้อตกลงต่อท้ายสัญญา (อากรแสตมป์ 30 บาท)

-   ใบแนบคำขอเปิดบัญชีซื้อขายหลักทรัพย์ (เพื่อ KYC & CDD)

-   หนังสือขอให้หักบัญชีเงินฝาก (ATS)

-   บัตรแสดงตัวอย่างลายมือชื่อ

-   หนังสือมอบอำนาจ (ถ้ามี)

-   เอกสารประกอบการเปิดบัญชีอื่น ๆ มีดังนี้

+----------------------------------+-----------------------------------+
| บุคคลธรรมดา                       | นิติบุคคล                            |
+==================================+===================================+
| เอกสารที่ต้องการ (รับรองสำเนาถูกต้อง)  | เอกสารที่ต้องการ (รับรองสำเนาถูกต้อง)   |
|                                  |                                   |
| -   สำเนาบัตรประจำตัวประชาชน       | -   สำเนาหนังสือรับรองบริษัท           |
|     หรือบัตรประจำตัวข้าราชการ        |     ย้อนหลังไม่เกิน 3 เดือน            |
|                                  |     นับจากวันที่ยื่นเอกสารขอเปิดบัญชี      |
| -   สำเนาทะเบียนบ้าน               |                                   |
|                                  | -   สำเนาหนังสือบริคณห์สนธิ            |
| -   สำหรับชาวต่างประเทศ :          |     และข้อบังคับของบริษัท              |
|                                  |                                   |
|     1.  สำเนาหนังสือเดินทาง         | -   สำเนารายงานการประชุมข          |
|         (Passport) หรือ           | องคณะกรรมการที่ให้เปิดบัญชีซื้อขายหลักทรัพย์ |
|         สำเนาใบอนุญาตบุคคลต่างด้าว   |     พร้อมกำหนดบุคคล                 |
|         (กรณีมีถิ่นที่อยู่ในประเทศไทย)   |     ผู้รับมอบอ                       |
|                                  | ำนาจลงนามเพื่อลงนามเปิดบัญชีทำการซื้อขาย |
|     2.  ใบอนุญาตการทำงาน (Work    |     ชำระราคา                      |
|         Permit)                  |     และ/หรือลงนามในเอกสารต         |
|                                  | ่างๆที่เกี่ยวข้องกับการทำธุรกรรมทางการเงิน |
| -   สำเนาเอกส                    |     ในแต่ละบัญชี                     |
| ารทางการเงินเพื่อใช้สำหรับพิจารณาวงเงิน |                                   |
|     เช่น สำเนาสมุดเงินฝาก,          | -   งบการเงินที่ตรวจสอบแล้วงวดบัญชีล่าสุด |
|                                  |     ย้อนหลัง 2 ปี                    |
|  ใบแจ้งเงินเดือน,รายงานยอดหุ้นคงเหลือ, |                                   |
|     สำเนายอดหน่วยลงทุนคงเหลือ,      | -   สำเนาใบอนุญาตประกอบกิจการ       |
|                                  |     (กรณีเฉพาะ)                    |
|    สำเนาตั๋วสัญญาใช้เงินที่ยังไม่ครบกำหนด |                                   |
|                                  | -   ตัวอย่างลายมือชื่อ สำเนาทะเบียนบ้าน  |
| (สามารถยื่นเอกสารอย่างใดอย่างหนึ่งก็ได้) |     ส                             |
|                                  | ำเนาบัตรประชาชน/หนังสือเดินทางของกรรม |
|                                  | การผู้มีอำนาจลงนามและตราประทับของบริษัท |
|                                  |                                   |
|                                  | -   รายชื่อผู้ถือหุ้นรายใหญ่ 5 อันดับแรก    |
|                                  |     ย้อนหลังไม่ เกิน 1 ปี              |
|                                  |                                   |
|                                  | -   คำสั่งเกี่ยวกับการหักภาษี ณ ที่จ่าย     |
|                                  |                                   |
|                                  | -                                 |
|                                  | สำหรับนิติบุคคลที่จดทะเบียนในประเทศที่ได้รับ |
|                                  |     ยกเว้นภาษี (Tax Heaven          |
|                                  |     Countries)                    |
|                                  |     จะ                            |
|                                  | ต้องมีผู้ถือหุ้นใหญ่ลงนามค้ำประกันการเปิดบัญชี |
|                                  |                                   |
|                                  | -   กรณีกองทุนบำเหน็จบำนาญ           |
|                                  |     หรือกองทุนสำรองเลี้ยงชีพ           |
|                                  |     หรือกองทุนรวม                   |
|                                  |                                   |
|                                  |  ต้องแนบหนังสือรับรองการจดทะเบียนกองทุน |
|                                  |     สัญญาการบริหารกองทุน             |
|                                  |     และหนังสือมอบอำนาจของกองทุน      |
|                                  |                                   |
|                                  | -   สำหรับนิติบุคคลต่างประเทศ:         |
|                                  |                                   |
|                                  | เอก                               |
|                                  | สารประเภทเดียวกับนิติบุคคลไทยแต่ต้องได้รับ |
|                                  | การรับรองสำเนาถูกต้องจากกงสุล และ     |
|                                  | Notary Public                     |
+----------------------------------+-----------------------------------+

2. เจ้าหน้าที่การตลาดให้ความเห็นเกี่ยวกับลูกค้า (Know Your Client) ในด้านการลงทุน
ระยะเวลาที่รู้จักกับลูกค้า ศักยภาพในการซื้อขายในอดีต ประวัติการชำระเงิน หรือข้อมูลอ้างอิงอื่นๆ
เพื่อประกอบการพิจารณา

3. เจ้าหน้าที่การตลาดนำเสนอเอกสารการเปิดบัญชีให้หัวหน้าทีมการตลาด/ผู้จัดการสาขา
พิจารณาและให้ความเห็นเกี่ยวกับลูกค้าผู้ขอเปิดบัญชีซื้อขายหลักทรัพย์และนำส่งฝ่ายปฏิบัติการหลักทรัพย์

4.
เจ้าหน้าที่ฝ่ายปฏิบัติการหลักทรัพย์จะทำการตรวจสอบความครบถ้วนสมบูรณ์ของเอกสารการเปิดบัญชี
รวมทั้งเอกสารหลักฐานประกอบการพิจารณาอื่นๆ แล้วนำส่งฝ่ายควบคุมสินเชื่อ
เพื่อวิเคราะห์วงเงินซื้อขาย หลักทรัพย์ที่ควรได้รับอนุมัติตามนโยบายสินเชื่อของบริษัทฯ
เพื่อนำเสนอผู้มีอำนาจอนุมัติต่อไป

5. หลังจากที่คำขอเปิดบัญชีซื้อขายหลักทรัพย์ของลูกค้าได้รับอนุมัติจากผู้มีอำนาจของบริษัทฯ
แล้วเจ้าหน้าที่ฝ่ายปฏิบัติการหลักทรัพย์ จะดำเนินการเปิดบัญชีในระบบ และแจ้งเลขที่บัญชี
วงเงินซื้อขายหลักทรัพย์ที่ได้รับอนุมัติให้เจ้าหน้าที่การตลาดทราบ

-   บัญชีเครดิตบาลานซ์

ในการเปิดบัญชีเครดิตบาลานซ์กับบริษัทฯ
มีเอกสารเพิ่มเติมนอกเหนือจากเอกสารคำขอเปิดบัญชีซื้อขาย หลักทรัพย์ที่กล่าวข้างต้น
(บัญชีเงินสด) ได้แก่

-   สัญญาแต่งตั้งตัวแทนนายหน้าและการกู้ยืมเงินเพื่อซื้อหลักทรัพย์
    และการยืมหลักทรัพย์เพื่อขายชอร์ตในระบบ CREDIT BALANCE (อากรแสตมป์ 30 บาท)

-   ข้อชี้แจงสำหรับการเปิดบัญชีมาร์จิ้นประเภท CREDIT BALANCE

นโยบายการซื้อขายหลักทรัพย์สำหรับบัญชีเครดิตบาลานซ์

บริษัทฯ มีบริการให้ลูกค้ากู้ยืมเงินเพื่อซื้อหลักทรัพย์ในบัญชีเครดิตบาลานซ์
ซึ่งลูกค้าสามารถเลือกกู้ยืมเงินเพื่อซื้อหลักทรัพย์ได้ 2 ช่องทาง คือ เลือกกู้กับบริษัทฯ หรือ
เลือกกู้กับบริษัทหลักทรัพย์เพื่อธุรกิจหลักทรัพย์ (TSFC) ตามความประสงค์ของลูกค้าเป็นหลัก ทั้งนี้ ณ
วันที่ 30 ธันวาคม 2551 บริษัทฯ มียอดการให้กู้ยืมเงินเพื่อซื้อหลักทรัพย์ในบัญชีเครดิต
บาลานซ์ทั้งสิ้น 136.55 ล้านบาท

การให้สินเชื่อเพื่อซื้อหลักทรัพย์สำหรับบัญชีที่ใช้บริการกับ TSFC
จะเป็นไปตามหลักเกณฑ์และนโยบายของ TSFC ซึ่งในกรณีดังกล่าว TSFC
จะเป็นผู้รับความเสี่ยงจากการให้กู้ยืมเงินเพื่อซื้อหลักทรัพย์นั้น

การซื้อขายหลักทรัพย์บัญชีเครดิตบาลานซ์ของบริษัทฯ มีนโยบายในการควบคุมความเสี่ยงดังนี้ :

1.  บริษัทฯ ให้บริการบัญชีเครดิตบาลานซ์เฉพาะลูกค้าบุคคลธรรมดาเท่านั้น
    ในกรณีเป็นลูกค้าชาวต่างชาติ บริษัทฯ สงวนสิทธิ์ในการพิจารณาอนุมัติเป็นรายกรณีไป

2. กำหนดรายชื่อหลักทรัพย์จดทะเบียนที่อนุญาตให้ซื้อในบัญชีเครดิตบาลานซ์ และอัตรามาร์จิ้นเริ่มต้น
(Initial Margin) โดยพิจารณาจากมูลค่าตามราคาตลาดของหลักทรัพย์ ปัจจัยพื้นฐานสภาพคล่อง
รวมถึงความผันผวนของราคา ซึ่งอัตรามาร์จิ้นเริ่มต้นที่บริษัทฯ กำหนด
จะต้องไม่ต่ำกว่าอัตราที่ตลาดหลักทรัพย์แห่งประเทศไทยประกาศกำหนด

3. บริษัทฯ จะมีการทบทวนรายชื่อหลักทรัพย์จดทะเบียนที่อนุญาตให้ซื้อในบัญชีเครดิตบาลานซ์
เป็นระยะๆ เว้นแต่หลักทรัพย์ใดที่มีการเปลี่ยนแปลงอย่างมีนัยสำคัญ
หรือเข้าข่ายเป็นหลักทรัพย์ที่ห้ามซื้อขายในบัญชีเครดิตบาลานซ์
ตามประกาศของสำนักงานคณะกรรมการ ก.ล.ต. บริษัทฯ จะประกาศห้ามซื้อหลักทรัพย์นั้นๆ ทันที

4. การกำหนดจำนวนและมูลค่าหลักทรัพย์ที่อนุญาตให้ซื้อและถือไว้ในบัญชีเครดิตบาลานซ์ (Stock
Concentration)

-   กำหนดจำนวนหุ้นสูงสุดของหลักทรัพย์ใดหลักทรัพย์หนึ่งของลูกค้าทุกราย ต้องไม่เกินร้อยละ 5
    ของจำนวนหุ้นจดทะเบียนที่ชำระแล้ว (Paid up Shares) ของหลักทรัพย์นั้นๆ
    หากเกินกำหนดดังกล่าว บริษัทฯ สงวนสิทธิ์ในการพิจารณาห้ามซื้อหลักทรัพย์นั้นๆ เพิ่มเติม

-   กำหนดจำนวนหุ้นสูงสุดของหลักทรัพย์ใดหลักทรัพย์หนึ่งในบัญชีของลูกค้า ต้องไม่เกินร้อยละ 0.5
    ของจำนวนหุ้นจดทะเบียนที่ชำระแล้ว (Paid up Shares) ของหลักทรัพย์นั้นๆ
    หากเกินกำหนดดังกล่าว บริษัทฯ สงวนสิทธิ์ในการพิจารณาห้ามซื้อหลักทรัพย์นั้นๆ เพิ่มเติม

-   กำหนดมูลค่าหลักทรัพย์ตามราคาตลาดของหลักทรัพย์ใดหลักทรัพย์หนึ่งที่ลูกค้าแต่ละรายจะสามารถซื้อและถือไว้ในบัญชีได้

-   บริษัทฯ กำหนดให้จัดเกรดหลักทรัพย์ทุกหลักทรัพย์ที่อนุญาตให้ซื้อในบัญชีเครดิตบาลานซ์
    รวมถึงกำหนดเพดานของมูลค่าหลักทรัพย์ตามราคาตลาดที่ลูกค้าแต่ละรายจะสามารถซื้อและถือไว้ในบัญชีตามเกรดของหลักทรัพย์
    ทั้งนี้ บริษัทฯ
    สงวนสิทธิ์ในการพิจารณาอนุมัติให้ลูกค้าสามารถซื้อและถือหลักทรัพย์บางหลักทรัพย์ได้มากกว่าที่กำหนดไว้เป็นรายกรณีไป
    ทั้งนี้ ขึ้นอยู่กับความน่าเชื่อถือ การนำฝากหลักประกันเมื่อถูกเรียกให้วางหลักประกันเพิ่ม
    ฐานะทางการเงินของลูกค้า และข้อมูลอื่นๆ ที่เกี่ยวข้องกับหลักทรัพย์นั้น เป็นต้น

5. หลักประกันที่ลูกค้าสามารถนำฝากเข้าบัญชีเครดิตบาลานซ์ ได้แก่ เงินสด
และ/หรือหลักทรัพย์จดทะเบียนที่อยู่ในรายชื่อที่บริษัทฯ อนุญาตให้ซื้อในบัญชีเครดิตบาลานซ์เท่านั้น

อำนาจการอนุมัติวงเงิน

1.  การเปิดบัญชีและการอนุมัติวงเงินซื้อขายหลักทรัพย์

วงเงินซื้อขายหลักทรัพย์

  -------------------------------- --------------------------------------
  วงเงิน                            ผู้มีอำนาจอนุมัติ

  ไม่เกิน 10 ล้านบาท                  หัวหน้าฝ่ายควบคุมสินเชื่อ

  ไม่เกิน 30 ล้านบาท                  ประธานเจ้าหน้าที่บริหารร่วม 1 ท่าน

  มากกว่า 30 ล้านบาท                 คณะกรรมการบริหาร 1 ท่าน
                                   ซึ่งมิได้เป็นสมาชิกของคณะกรรมการสินเชื่อ
  -------------------------------- --------------------------------------

วงเงินซื้อขายสัญญาซื้อขายล่วงหน้า

  -------------------------------- --------------------------------------
  วงเงิน/ จำนวนสัญญา                 ผู้มีอำนาจอนุมัติ

  ไม่เกิน 10 ล้านบาท หรือ ไม่เกิน 200    หัวหน้าฝ่ายตราสารอนุพันธ์
  สัญญา                             

  ไม่เกิน 30 ล้านบาท หรือ ไม่เกิน 600    ประธานเจ้าหน้าที่บริหารร่วม 1 ท่าน
  สัญญา                             

  มากกว่า 30 ล้านบาท หรือ เกิน 600     คณะกรรมการบริหาร 1 ท่าน
  สัญญา                             ซึ่งมิได้เป็นสมาชิกของคณะกรรมการสินเชื่อ
  -------------------------------- --------------------------------------

2.  การทบทวนวงเงิน

บริษัทฯ กำหนดให้มีการทบทวนวงเงินลูกค้าทุกรายอย่างน้อยปีละ 1 ครั้ง
เพื่อประเมินสถานะสินเชื่อและกำหนดวงเงินที่เหมาะสมให้แก่ลูกค้า อย่างไรก็ตาม บริษัทฯ
อาจทบทวนวงเงินซื้อขายหลักทรัพย์/วงเงินซื้อขายสัญญาซื้อขายล่วงหน้าของลูกค้า มากกว่าปีละ 1
ครั้ง ทั้งนี้ ขึ้นอยู่กับดุลยพินิจของคณะกรรมการสินเชื่อ และ/หรือ คณะกรรมการบริหาร
ที่จะให้มีการทบทวนวงเงินในช่วงเวลาที่ตลาดหลักทรัพย์/ตลาดอนุพันธ์มีความผันผวน

อย่างไรก็ตาม ลูกค้าสามารถขอปรับเพิ่มหรือลดวงเงินได้ ทั้งนี้
การขอปรับเพิ่มวงเงินยังคงต้องเป็นไปตามเกณฑ์การพิจารณาวงเงินของบริษัทฯ
พิจารณาประกอบร่วมกับข้อมูลอื่นที่เกี่ยวข้อง ได้แก่ ประวัติการชำระราคา รูปแบบการซื้อขาย
ฐานะการเงินของลูกค้า มูลค่าหลักประกันชำระราคาแล้วที่ลูกค้าฝากไว้กับบริษัทฯ
เกรดของหลักทรัพย์ การกระจุกตัวของหลักทรัพย์
การนำฝากหลักประกันเมื่อถูกเรียกให้วางหลักประกันเพิ่ม
จำนวนฐานะในสัญญาที่ลูกค้าเปิดอยู่ในขณะนั้น เป็นต้น

3.  การแก้ไขรายการซื้อขายผิดพลาด

บริษัทฯ กำหนดให้มีบัญชีซื้อขายผิดพลาดของบริษัทฯ
เพื่อรองรับรายการซื้อขายผิดพลาดที่เกิดจากความผิดพลาดของบุคลากรของบริษัทฯ เท่านั้น
โดยการโอนรายการซื้อขายผิดพลาดเข้าบัญชีบริษัทฯ
สามารถทำได้ภายใต้ระเบียบปฏิบัติเกี่ยวกับการซื้อขายผิดพลาดและการแก้ไขรายการซื้อขายผิดพลาดของบริษัทฯ
ซึ่งกำกับดูแลโดยฝ่ายตรวจสอบและพัฒนาระบบงาน (Compliance Department)
ในกรณีมีประเด็นสงสัยฝ่ายตรวจสอบและพัฒนาระบบงานจะตรวจสอบเพิ่มเติม ทั้งนี้
เพื่อให้มั่นใจว่าการโอนรายการซื้อขายผิดพลาดเข้าบัญชีบริษัทฯ
สอดคล้องกับกฎข้อบังคับของตลาดหลักทรัพย์แห่งประเทศไทย

บริษัทฯ กำหนดให้ทำการแก้ไขรายการในทันทีที่ทราบว่ามีความผิดพลาดเกิดขึ้น ในกรณีที่ไม่สามารถ
แก้ไขได้ทันที บริษัทฯ อนุญาตให้คงค้างรายการซื้อขายผิดพลาดในบัญชีบริษัทฯ ได้เพียง 1 คืน
เท่านั้น หากเจ้าหน้าที่การตลาดจะขอให้คงรายการดังกล่าวเกินกว่าเวลาที่กำหนด
จะต้องทำบันทึกชี้แจงเหตุผลผ่านผู้จัดการสาขา/หัวหน้าทีมการตลาด
เพื่อขออนุมัติจากคณะกรรมการสินเชื่อเป็นรายกรณีไป

ความรับผิดของเจ้าหน้าที่การตลาดต่อผลขาดทุนที่เกิดขึ้นจากการแก้ไขรายการซื้อขายผิดพลาด
จะเป็นไปตามระเบียบปฏิบัติเกี่ยวกับการซื้อขายผิดพลาดและการแก้ไขรายการซื้อขายผิดพลาด
กล่าวคือ เจ้าหน้าที่การตลาดจะรับผิดชอบต่อผลขาดทุนที่เกิดขึ้นในอัตราร้อยละ 50
หากมีหลักฐานในการรับคำสั่งซื้อขายจากลูกค้า แต่หากไม่พบหลักฐานดังกล่าว
เจ้าหน้าที่การตลาดจะต้องรับผิดชอบต่อผลขาดทุนที่เกิดขึ้นทั้งจำนวน
และในกรณีที่เกิดผลขาดทุนจากการแก้ไขรายการผิดพลาดมีมูลค่าเกิน 2,000 บาท
จะต้องรายงานให้ประธานเจ้าหน้าที่บริหารร่วมทราบโดยเร็ว

อนึ่ง รายการที่ลูกค้าเป็นผู้ทำการซื้อขายหลักทรัพย์ผ่านระบบอินเทอร์เน็ตด้วยตนเอง
จะไม่สามารถโอนเข้าบัญชีซื้อขายหลักทรัพย์ผิดพลาดได้

งานวิจัย

ในปี 2551 บริษัทฯ มีเป้าหมายที่จะให้งานวิจัยของบริษัทฯ ครอบคลุมร้อยละ 80 ของมูลค่าตลาด
(Market Capitalization) ซึ่งจะครอบคลุมหลักทรัพย์ประมาณ 85 - 90 หลักทรัพย์
นอกเหนือจากนี้บริษัทฯ มุ่งที่จะเพิ่มงานวิจัยให้ครอบคลุมไปในส่วนหลักทรัพย์ที่อยู่นอกเหนือจากกลุ่ม
SET 100 ที่มีการเคลื่อนไหวสูงซึ่งได้รับความสนใจจากผู้ลงทุนมากขึ้น ทั้งนี้บริษัทฯ
มุ่งเน้นในการพัฒนางานวิจัยทั้งในเชิงคุณภาพและเชิงปริมาณ
เพื่อที่จะตอบสนองความต้องการของลูกค้าได้อย่างมีประสิทธิภาพ ซึ่งปัจจุบันผลงานวิจัยของบริษัทฯ
ครอบคลุมประมาณร้อยละ 75 ของมูลค่าตลาด โดยครอบคลุม 85 หลักทรัพย์

บริษัทฯ ให้ความสำคัญกับงานวิจัยเป็นอย่างยิ่ง โดยบริษัทฯ
เห็นว่างานวิจัยเป็นส่วนงานที่สนับสนุนทั้งทางตรงและทางอ้อมต่อธุรกิจนายหน้าซื้อขายหลักทรัพย์
โดยเน้นการได้รับข้อมูลที่ถูกต้อง ครบถ้วน และเพียงพอต่อการวิเคราะห์ตามหลักวิชาการ
และที่สำคัญ ข้อมูลที่ได้ต้องมีความทันต่อเหตุการณ์
ซึ่งจะนำไปสู่งานวิจัยที่มีคุณภาพและสามารถตอบสนองความต้องการของลูกค้ากลุ่มต่างๆ
ได้เป็นอย่างดี

ขั้นตอนการทำงานวิจัยของบริษัทฯ มีดังนี้

บริษัทฯ มีการแบ่งงานวิจัยตามกลุ่มลูกค้าได้ 2 กลุ่ม ได้แก่ งานวิจัยสำหรับลูกค้ารายย่อย (Retail
Research) และงานวิจัยสำหรับลูกค้าสถาบัน ทั้งในประเทศและต่างประเทศ (Institutional
Research) โดยงานวิจัยของบริษัทฯ ครอบคลุมถึงภาวะโดยรวมของตลาดหลักทรัพย์
แนวโน้มของเศรษฐกิจทั้งในระยะสั้นและระยะยาว กลยุทธ์การลงทุน
และงานวิเคราะห์หลักทรัพย์ปัจจัยพื้นฐาน (Fundamental Analysis)
และงานวิเคราะห์ทางเทคนิค (Technical Analysis) ทั้งนี้ งานวิจัยของบริษัทฯ
ซึ่งเขียนหรือเรียบเรียงโดยเจ้าหน้าที่ฝ่ายวิเคราะห์หลักทรัพย์รายย่อย /
ฝ่ายวิเคราะห์หลักทรัพย์สถาบันของบริษัทฯ
ก่อนเผยแพร่จะต้องผ่านการพิจารณาอนุมัติของผู้บริหารฝ่ายวิเคราะห์หลักทรัพย์ รายย่อย
หรือฝ่ายวิเคราะห์หลักทรัพย์สถาบันแล้วแต่กรณี
เพื่อให้มั่นใจว่างานวิจัยดังกล่าวเป็นไปตามมาตรฐานที่กำหนด นอกจากนี้ บริษัทฯ
ยังสามารถเข้าไปดูบทวิเคราะห์หรืองานวิจัยของกลุ่ม ยูโอบี
ในต่างประเทศได้เท่าเทียมกับลูกค้าของกลุ่ม ยูโอบี โดยผ่านระบบเครือข่ายของกลุ่ม ยูโอบี
ซึ่งจะช่วยทำให้บทวิเคราะห์ของบริษัทฯ มีมุมมองที่กว้างขวาง
และเอื้อประโยชน์ต่อกลุ่มลูกค้าของบริษัทฯ มากขึ้น

 ธุรกิจการจัดจำหน่ายหลักทรัพย์

บริษัทฯ ได้รับอนุญาตให้ประกอบธุรกิจจัดจำหน่ายหลักทรัพย์ โดยบริษัทฯ มีนโยบายเน้นให้บริการด้าน
ตราสารทุน เช่น การเสนอขายหลักทรัพย์ต่อประชาชนทั่วไปครั้งแรก (Initial Public
Offering) การเสนอขายต่อประชาชนทั่วไปสำหรับหุ้นเพิ่มทุนใหม่ (Secondary Public
Offering) การเสนอขายแก่ผู้ถือหุ้นเดิม (Rights Issue)
และการเสนอขายแก่นักลงทุนเฉพาะเจาะจง (Private Placement)
และการเป็นตัวแทนการจัดจำหน่ายหลักทรัพย์

3.1.3 ธุรกิจด้านบริการซื้อขายหน่วยลงทุน

นอกเหนือจากการให้บริการทางด้านตลาดทุน บริษัทฯ มีการขยายฐานธุรกิจไปสู่ธุรกิจการเป็นตัวแทน
การขายและรับซื้อคืนหน่วยลงทุน
เพื่อเป็นทางเลือกในการจัดสรรเงินลงทุนของลูกค้าจากตลาดทุนไปสู่ตลาดเงิน
และตลาดตราสารหนี้โดยการลงทุนผ่านกองทุนรวม ที่ผ่านมาบริษัทฯ
มีการให้บริการธุรกิจด้านนี้เป็นสัดส่วนน้อย อย่างไรก็ดี ปัจจุบัน บริษัทฯ
มีการขยายการให้บริการให้เพิ่มมากขึ้น โดยมีเจ้าหน้าที่ผู้ติดต่อที่ขึ้นทะเบียนกับสำนักงาน
คณะกรรมการ ก.ล.ต. และพร้อมให้บริการแก่ลูกค้า และมีแผนที่จะพัฒนาธุรกิจด้านนี้อย่างต่อเนื่อง
โดยทำสัญญาเป็นตัวแทนขายสำหรับบริษัทจัดการกองทุนต่าง ๆ เพิ่มขึ้น
เพื่อเพิ่มสินค้าให้นักลงทุนมากขึ้น ทั้งนี้ บริษัทฯ ได้รับความเห็นชอบจากสำนักงานคณะกรรมการ
ก.ล.ต. ในการทำธุรกรรมการเป็นตัวแทนการขายและรับซื้อคืนหน่วยลงทุน โดย ณ สิ้นปี 2551
บริษัทฯ เข้าเป็นตัวแทนฯให้กับบริษัทหลักทรัพย์จัดการกองทุน (บลจ.) จำนวน 15 แห่ง ได้แก่

1.  บริษัทหลักทรัพย์จัดการกองทุน กรุงไทย จำกัด (มหาชน)

2.  บริษัทหลักทรัพย์จัดการกองทุน กสิกรไทย จำกัด

3.  บริษัทหลักทรัพย์จัดการกองทุน ทหารไทย จำกัด

4.  บริษัทหลักทรัพย์จัดการกองทุนรวม วรรณ จำกัด

5.  บริษัทหลักทรัพย์จัดการกองทุน เอ็มเอฟซี จำกัด (มหาชน)

6.  บริษัทหลักทรัพย์จัดการกองทุน อยุธยา จำกัด

7.  บริษัทหลักทรัพย์จัดการกองทุน อเบอร์ดีน จำกัด

8.  บริษัทหลักทรัพย์จัดการกองทุน ไอเอ็นจี (ประเทศไทย) จำกัด

9.  บริษัทหลักทรัพย์จัดการกองทุนรวม พรีมาเวสท์ จำกัด

10. บริษัทหลักทรัพย์จัดการกองทุน ยูโอบี (ไทย) จำกัด

11. บริษัทหลักทรัพย์จัดการกองทุน ฟิลลิป จำกัด

12. บริษัทหลักทรัพย์จัดการกองทุน ซิมิโก้ จำกัด

13. บริษัทหลักทรัพย์จัดการกองทุน ทิสโก้ จำกัด

14. บริษัทหลักทรัพย์จัดการกองทุน ไทยพาณิชย์ จำกัด

15. บริษัทหลักทรัพย์จัดการกองทุน บีที จำกัด

3.1.4 ธุรกิจตราสารอนุพันธ์

บริษัทฯ ได้รับอนุญาตเพื่อประกอบธุรกิจการเป็นตัวแทนซื้อขายสัญญาซื้อขายล่วงหน้า (Derivatives
Agent) จากสำนักงานคณะกรรมการ ก.ล.ต.
รวมทั้งได้เข้าเป็นสมาชิกประเภทตัวแทนซื้อขายสัญญาซื้อขายล่วงหน้า (Derivatives Exchange)
กับบริษัทตลาดอนุพันธ์ (ประเทศไทย) จำกัด (มหาชน) (Thailand Futures Exchange:
TFEX) และบริษัทสำนักหักบัญชี (ประเทศไทย) จำกัด (Thailand Clearing House: TCH)
โดยบริษัทฯ ได้เริ่มเปิดบริการสัญญาซื้อขายล่วงหน้าวันแรก ในวันที่ 24 มีนาคม 2551

โดยบริษัทฯ
ให้ความสำคัญกับการให้ความรู้และอบรมเจ้าหน้าที่การตลาดและเจ้าหน้าที่ๆเกี่ยวข้องกับการให้บริการซื้อขายตราสารอนุพันธ์
เนื่องจากตราสารอนุพันธ์เป็นสินค้าที่มีความซับซ้อนมากกว่าการซื้อขายหลักทรัพย์
อีกทั้งยังมีการพูดคุยกับนักลงทุนที่สนใจในบริการชนิดนี้เพื่อให้แน่ใจว่า
นักลงทุนมีความเข้าใจในสินค้าอนุพันธ์ก่อน และแนะนำให้เข้ารับฟังการอบรมของทางตลาดหลักทรัพย์
เพื่อให้แน่ใจว่ามีความเข้าใจจริง ทั้งนี้การลงทุนในตราสารอนุพันธ์มีระบบการ Mark to market
ทุกวัน
ความเข้าใจก่อนการลงทุนจึงมีความสำคัญมากกว่าความต้องการในการขยายฐานลูกค้าอย่างรวดเร็ว
โดยส่วนแบ่งทางการตลาดโดยเฉลี่ยปีนี้อยู่ที่ร้อยละ 0.45

ทั้งนี้ บริษัทฯ ได้กำหนดนโยบายและวิธีการปฏิบัติงานด้านต่างๆไว้อย่างชัดเจน โดยสอดคล้องกับกฎ
ระเบียบและข้อบังคับของสำนักงานคณะกรรมการกำกับหลักทรัพย์และตลาดหลักทรัพย์ ตลาดอนุพันธ์
และสำนักหักบัญชี โดยหลักประกันที่บริษัทฯ จะรับจากลูกค้า จะต้องเป็นเงินสด
หรือให้เป็นไปตามเกณฑ์ที่สำนักหักบัญชีกำหนด

3.1.5 ธุรกิจการลงทุน

ทั้งนี้ บริษัทฯ ไม่มีนโยบายลงทุนในหลักทรัพย์ เนื่องจากบริษัทฯ
ได้คำนึงถึงความขัดแย้งทางผลประโยชน์
โดยเน้นที่จะให้บริการการเป็นนายหน้าซื้อขายหลักทรัพย์แก่ลูกค้าเป็นสำคัญ

3.2 การตลาดและภาวะการแข่งขัน

3.2.1 ภาวะอุตสาหกรรมและการแข่งขัน

ธุรกิจนายหน้าซื้อขายหลักทรัพย์

ดัชนีตลาดหลักทรัพย์ ณ สิ้นปี 2551 ปิดที่ 449.96 จุด ลดลงจากสิ้นปีก่อนร้อยละ 47.6
และมูลค่าการซื้อขายเฉลี่ยต่อวันมีจำนวน 16,118 ล้านบาท ลดลงจาก 17,365 ล้านบาท ในปีก่อน
คิดเป็นการลดลงร้อยละ 7.2 นอกจากนี้นักลงทุนต่างชาติเป็นฝ่ายขายสุทธิในปี 2551 มากถึง
162,357 ล้านบาท โดยขายสุทธิในทุกไตรมาส ขณะที่ปีก่อนมียอด ซื้อสุทธิเป็นจำนวน 55,729
ล้านบาท สำหรับความเคลื่อนไหวของดัชนีตลาดหลักทรัพย์ในแต่ละไตรมาสของปี 2551
มีรายละเอียดดังนี้

ไตรมาสที่ 1 ปี 2551 ดัชนีตลาดหลักทรัพย์ปิดที่ 817.03 จุด ลดลงจากสิ้นปี 2550 คิดเป็นร้อยละ
4.8 โดยในไตรมาสนี้ดัชนีสามารถทำจุดสูงสุดได้ที่ 845.76 จุด ขณะที่ทำจุดต่ำสุดที่ 728.58 จุด
และมีมูลค่าการซื้อขายหลักทรัพย์เฉลี่ยต่อวันค่อนข้างหนาแน่นที่ 19,248 ล้านบาท
ทั้งนี้การที่ดัชนีปรับตัวลงไม่มากนักจากสิ้นปีก่อน เนื่องจากได้รับแรงสนับสนุนจาก ปัจจัยทางการเมือง
ภายหลังมีการจัดตั้งรัฐบาลชุดใหม่ซึ่งมีนายสมัคร สุนทรเวช ดำรงตำแหน่งนายกรัฐมนตรี,
การประกาศยกเลิกมาตรการกันสำรองเงินนำเข้าระยะสั้นของธนาคารแห่งประเทศไทย
อีกทั้งราคาน้ำมันดิบอยู่ในระดับสูง สนับสนุนราคาหุ้นกลุ่มพลังงาน นอกจากนี้ตัวเลขเศรษฐกิจของไทย
ยังไม่ได้แสดงถึงผลกระทบจากการชะลอตัวของเศรษฐกิจสหรัฐฯ

ไตรมาสที่ 2 ปี 2551 ดัชนีตลาดหลักทรัพย์ปิดที่ 768.59 จุด ลดลงจากสิ้นไตรมาสก่อน
คิดเป็นร้อยละ 5.9 แต่ในไตรมาสนี้ ดัชนีสามารถทำจุดสูงสุดได้ที่ 886.57 จุด
ซึ่งเป็นจุดสูงสุดของดัชนีในปี 2551 และมูลค่าการซื้อขายหลักทรัพย์เฉลี่ยต่อวันในไตรมาสนี้อยู่ที่
20,398 ล้านบาท เป็นค่าเฉลี่ยสูงสุดของปีเช่นกัน
ผลจากการทะยานขึ้นอย่างต่อเนื่องของราคาน้ำมัน, การเข้าจดทะเบียนในตลาดหลักทรัพย์ของ
ESSO และผลประกอบการของกลุ่มธนาคารไตรมาสที่ 1 ปี 2551
ที่แสดงการเติบโตของสินเชื่อในระดับสูง อย่างไรก็ดีความกังวลเรื่องเสถียรภาพทางการเมือง
และภาวะเศรษฐกิจเริ่มกดดันตลาดบ้างในปลายช่วงไตรมาส

ไตรมาสที่ 3 ปี 2551 ดัชนีตลาดหลักทรัพย์ปิดที่ 596.54 จุด ลดลงจากสิ้นไตรมาสก่อนถึงร้อยละ
22.4 และมีมูลค่าการซื้อขายหลักทรัพย์เบาบางเพียง 12,292 ล้านบาท
ผลจากการประกาศล้มละลายของบริษัท Lehman brothers วาณิชธนกิจขนาดใหญ่ของสหรัฐฯ
และการควบรวมกันของบริษัทชั้นนำทางการเงินของสหรัฐหลายแห่ง
จุดชนวนความวิตกเรื่องวิกฤติสภาพคล่องทางการเงินที่ตึงตัวไปทั่วโลก
และทำให้ราคานำมันดิบเริ่มเปลี่ยนทิศทางเป็นขาลง
นอกจากนี้ความกังวลเรื่องเสถียรภาพของรัฐบาล
จากแนวโน้มคำตัดสินของตุลาการศาลรัฐธรรมนูญให้ยุบพรรคพลังประชาชน
ส่งผลให้นักลงทุนต่างชาติขายสุทธิในไตรมาสที่ 3 ปี 2551 สูงถึง 74,781 ล้านบาท

ไตรมาสที่ 4 ปี 2551 ดัชนีตลาดหลักทรัพย์ปิดที่ 449.96 จุด ลดลงจากสิ้นไตรมาสก่อน 24.6%
มูลค่าการซื้อขายหลักทรัพย์กระเตื้องขึ้นจากไตรมาสก่อนเล็กน้อย เป็น 12,753 ล้านบาท
แต่นักลงทุนต่างชาติยังคงขายสุทธิอีก 37,213 ล้านบาท
โดยปัจจัยความขัดแย้งทางการเมืองทวีความรุนแรงเพิ่มขึ้น
ทั้งเหตุปะทะกันระหว่างกลุ่มพันธมิตรฯและฝ่ายตำรวจ หลังจากที่นายสมชาย
วงศ์สวัสดิ์ขึ้นดำรงตำแหน่งนายกรัฐมนตรีไม่นานนัก และการปิดสนามบินประท้วง อย่างไรก็ดี
ดัชนีตลาดหลักทรัพย์ ณ สิ้นเดือน ธันวาคม 2551 สามารถเพิ่มขึ้นจากเดือนก่อนหน้าได้ร้อยละ 12.0
ผลจากสถานการณ์ทางการเมืองคลี่คลายลง หลังจากที่นายอภิสิทธ์ เวชชาชีวะ
ดำรงตำแหน่งนายกรัฐมนตรีคนที่ 27 และการทำ window dressing
ของนักลงทุนสถาบันในประเทศช่วงสิ้นปี

 ตารางสรุปภาวะตลาดหลักทรัพย์แห่งประเทศไทย

  ----------------------------- ------------ ----------- ----------- ----------- -----------
  หน่วย : ล้านบาท                 2547         2548        2549        2550        2551

  ดัชนีตลาดหลักทรัพย์                668.10       713.73      679.84      858.10      449.96

  มูลค่าหลักทรัพย์ตามราคาตลาด        4,521,895    5,105,113   5,078,705   6,636,069   3,568,223

  มูลค่าการซื้อขายหลักทรัพย์รวม*       10,048,799   8,062,480   7,912,524   8,377,553   7,839,749

  มูลค่าการซื้อขายหลักทรัพย์เฉลี่ยต่อวัน   20,508       16,454      16,281      17,097      15,870

  อัตราเงินปันผลตอบแทน (%)         2.75         3.37        4.23        3.31        6.57

  อัตราส่วนราคาปิดต่อกำไรต่อหุ้น       10.79        10.14       9.44        17.03       7.01
  (เท่า)**                                                                        

  จำนวนบริษัทจดทะเบียน (บริษัท)      439          468         476         475         476
  ----------------------------- ------------ ----------- ----------- ----------- -----------

  หมายเหตุ: * เป็นมูลค่าทั้งซื้อและขายหลักทรัพย์

  ** คำนวณตามหลักการคำนวณแบบใหม่ ซึ่งเริ่มใช้ตั้งแต่วันที่ 2 พฤษภาคม 2551

  ที่มา: ตลาดหลักทรัพย์แห่งประเทศไทย

ภาวะการแข่งขันโดยรวมในปี 2551 ยังคงมีการแข่งขันสูง โดยเฉพาะในครึ่งหลังของปี
ที่ดัชนีตลาดหลักทรัพย์ปรับตัวลงต่อเนื่องเป็นอย่างมาก
ทำให้บริษัทหลักทรัพย์ต้องพิจารณาการปล่อยวงเงินสินเชื่อให้แก่ลูกค้าอย่างระมัดระวัง
เพื่อลดความเสียหายอันเกิดจากการปรับตัวลงอย่างรวดเร็วของราคาหุ้น
นอกจากนี้บริษัทต่างๆได้ขยายขอบเขตการดำเนินธุรกิจไปยังธุรกิจนายหน้าซื้อขายตราสารอนุพันธ์
และมุ่งเน้นการพัฒนาธุรกิจซื้อขายหน่วยลงทุน
เพิ่มเพื่อเป็นการสนับสนุนการเติบโตของรายได้ที่นอกเหนือจากค่านายหน้าซื้อขายหลักทรัพย์

ในภาพรวม การแข่งขันในธุรกิจหลักทรัพย์ในปี 2552 มีแนวโน้มที่เพิ่มสูงขึ้นมากจากปี 2551
จากปัจจัยภาวะเศรษฐกิจที่ชะลอตัวลงทั่วโลก
รวมไปถึงการเร่งปรับตัวเพื่อรองรับการเปิดเสรีใบอนุญาตธุรกิจหลักทรัพย์และอัตราค่าธรรมเนียมซื้อขายหลักทรัพย์ในปี
2555
อีกทั้งในสิ้นปีนี้จะครบกำหนดการยืดระยะเวลาที่ให้บริษัทสมาชิกจ่ายผลตอบแทนแก่เจ้าหน้าที่การตลาดได้ตามจำนวนเดิม
คือ ไม่เกินร้อยละ 27.50 ของรายได้ค่านายหน้าของบริษัท และจ่ายได้ทุกเดือน

ทั้งนี้ บริษัทฯ มีการเตรียมพร้อมทั้งในด้านเทคโนโลยี
และพัฒนาความสามารถของบุคลากรของบริษัทฯ อย่างต่อเนื่อง อีกทั้งการได้รับการถ่ายทอดความรู้
ความชำนาญจากบริษัทในเครือผ่านสัญญาการให้บริการ (Service Agreement) ทำให้บริษัทฯ
มีศักยภาพเพียงพอที่จะแข่งขันในธุรกิจหลักทรัพย์ ท่ามกลางภาวะการแข่งขันที่รุนแรงเช่นนี้ได้

ตารางแสดงมูลค่าการซื้อขายหลักทรัพย์และส่วนแบ่งตลาดของบริษัทฯ ในปี 2549 – 2551

  ------------------------------------------ --------- --------- ---------
                                             2549      2550      2551

  มูลค่าการซื้อขายหลักทรัพย์รวมของบริษัท ฯ (ล้านบาท)   200,170   180,875   132,677

  ส่วนแบ่งการตลาดของบริษัท ฯ(ร้อยละ)              2.51      2.12      1.67

  อันดับส่วนแบ่งการตลาด                          20        22        24
  ------------------------------------------ --------- --------- ---------

ที่มา : ตลาดหลักทรัพย์แห่งประเทศไทย

ที่ผ่านมา บริษัทฯ มีมูลค่าการซื้อขายหลักทรัพย์ ในปี 2549 – 2551 เท่ากับ 200,170 ล้านบาท
180,875 ล้านบาท และ 132,677 ล้านบาท ซึ่งครองส่วนแบ่งการตลาดร้อยละ 2.51, 2.12
และ 1.67 ตามลำดับ

ธุรกิจตราสารอนุพันธ์

ในปี 2551 ปริมาณการซื้อขายตราสารอนุพันธ์เฉลี่ยเพิ่มขึ้นจากปี 2550 ร้อยละ 69 โดยในปี 2551
มีปริมาณการซื้อขายตราสารอนุพันธ์เฉลี่ยต่อวันอยู่ที่ 8,837 สัญญา (ประกอบด้วย SET 50 Index
Futures 8,498 สัญญา, Single Stock Futures 154 สัญญา และ SET 50 Index
Option 185 สัญญา) ในขณะที่ปี 2550 มีปริมาณการซื้อขายตราสารอนุพันธ์เฉลี่ยต่อวันอยู่ที่ 5,219
สัญญา (ประกอบด้วย SET 50 Index Futures 5,013 สัญญา และ SET 50 Index Option
206 สัญญา) และมีมูลค่าการซื้อขายเฉลี่ยต่อวันในปี 2551 อยู่ที่ 3,810.49 ล้านบาท
เพิ่มขึ้นร้อยละ 32 จากปี 2551 ซึ่งมีมูลค่าซื้อขายเฉลี่ยต่อวันอยู่ที่ 2,883.57 ล้านบาท
และมีสถานะคงค้าง ณ วันที่ 31 ธันวาคม 2551 ทั้งสิ้น 22,747 สัญญา

อนึ่ง การเพิ่มขึ้นของปริมาณการซื้อขายตราสารอนุพันธ์
เนื่องมาจากการเกิดวิกฤตของสถาบันการเงินทั่วโลก
ซึ่งส่งผลให้นักลงทุนเห็นความสำคัญของการใช้ตราสารอนุพันธ์ในการบริหารความเสี่ยงที่จะเกิดขึ้น
รวมทั้ง ในปี 2551 ที่ผ่านมา ตลาดอนุพันธ์ได้เปิดซื้อขาย Stock Futures
ซึ่งเป็นสัญญาซื้อขายล่วงหน้าหุ้นรายตัว ได้แก่ PTT, PTTEP และ ADVANC
นอกจากนี้ตลาดอนุพันธ์ได้ปรับปรุงวิธีการคำนวณหลักประกันตามค่าความเสี่ยงของฐานะสัญญาซื้อขายล่วงหน้าที่ผู้ลงทุนถืออยู่
(Risk-based Margining)
ซึ่งส่งผลให้ผู้ลงทุนสามารถซื้อขายตราสารอนุพันธ์ได้โดยใช้ต้นทุนที่ต่ำลง

สำหรับแนวโน้มภาวการณ์ซื้อขายตราสารอนุพันธ์ในปี 2552
คาดว่าปริมาณธุรกรรมจะมีแนวโน้มเติบโตขึ้นเนื่องจากการเพิ่ม Gold Futures ขนาดน้ำหนัก 50
บาททองคำ เป็นสินค้าตัวใหม่ในตลาดอนุพันธ์ การปรับปรุงลักษณะของ SET 50 Index Options
ให้สอดคล้องกับความต้องการของตลาดมากขึ้น และการเปิดซื้อขาย Stock Futures
ที่อ้างอิงกับหุ้นอื่นๆเพิ่มเติม

3.2.2 ลักษณะลูกค้าของบริษัท ฯ

ลูกค้าของบริษัทฯ
มีทั้งลูกค้าบุคคลธรรมดาและลูกค้าสถาบันทั้งในประเทศและต่างประเทศซึ่งมีสัดส่วนในปี 2549 –
2551 ดังนี้

  --------------------------------- ------------ ------------ ------------
  สัดส่วนประเภทลูกค้า (ร้อยละ)           2549         2550         2551

  ลูกค้าบุคคล                          70.36        81.24        85.46

  ลูกค้าสถาบัน                         29.64        18.76        14.54
  --------------------------------- ------------ ------------ ------------

ในปี 2551 สัดส่วนลูกค้าสถาบันของบริษัทฯ ลดลง
เนื่องจากปัจจัยความไม่แน่นอนของการเมืองในประเทศ
และวิกฤตสภาพคล่องทางการเงินที่ตึงตัวไปทั่วโลกเป็นปัจจัยสำคัญที่กระทบต่อความเชื่อมั่นของนักลงทุนสถาบันต่างประเทศ
ส่งผลให้นักลงทุนดังกล่าวชะลอการลงทุนในตลาดหลักทรัพย์

สำหรับการซื้อขายหลักทรัพย์สำหรับแต่ละประเภทบัญชี มีรายละเอียด ดังนี้

  --------------------------------- ------------ ------------ -------------
  สัดส่วนประเภทบัญชี (ร้อยละ)            2549         2550         2551

  บัญชีเงินสด *                        82.13        75.82        82.90

  บัญชีเครดิตบาลานซ์                    17.87        24.18        17.10
  --------------------------------- ------------ ------------ -------------

หมายเหตุ * รวมมูลค่าการซื้อขายหลักทรัพย์ของลูกค้าที่กู้ยืมเงินเพื่อซื้อหลักทรัพย์จาก TSFC

สัดส่วนของบัญชีเครดิตบาลานซ์ปรับลดลงจากร้อยละ 24.18 ในปี 2550 เป็นร้อยละ 17.10 ในปี
2551 เนื่องจากภาวะตลาดหลักทรัพย์ ณ ปลายปี 2551
ส่งผลให้นักลงทุนที่มีบัญชีเครดิตบาลานซ์ชะลอการลงทุน และบริษัทฯ
มีการให้กู้ยืมกับลูกค้าประเภทบัญชีเครดิตบาลานซ์ลดลงในไตรมาสที่ 4

สัดส่วนของบัญชีเงินสดของบริษัทฯ ในปี 2551 กลับเพิ่มขึ้นจากร้อยละ 75.82 เป็น 82.90
แม้ว่าตลาดหลักทรัพย์ได้ปรับปรุงหลักเกณฑ์ในการวางหลักประกันสำหรับบัญชีเงินสดโดยลูกค้าจะต้องนำหลักประกันวางไว้ไม่ต่ำกว่าร้อยละ
15 ของวงเงินที่ซื้อหลักทรัพย์ ซึ่งเริ่มบังคับใช้เมื่อวันที่ 1 มิถุนายน 2551
ซึ่งมีผลกระทบต่อการซื้อขายหลักทรัพย์ในบัญชีเงินสด อย่างไรก็ตาม ในปี 2551
นักลงทุนได้หันมาซื้อขายหลักทรัพย์ผ่านบัญชีเงินสดมากกว่าบัญชีเครดิตบาลานซ์
เพื่อลดความเสี่ยงในการเรียกหลักประกันระหว่างวัน เนื่องจากภาวะตลาดในปี 2551
มีความผันผวนรุนแรง

ทั้งนี้ ในปี 2551 บริษัท ฯ ไม่มีการพึ่งพิงรายได้จากลูกค้ารายใหญ่รายใดเกินกว่าร้อยละ 10
ของรายได้รวมยกเว้น ยูโอบี เคย์เฮียน ไพรเวท ลิมิเต็ด
ซึ่งเป็นบริษัทหลักทรัพย์ในประเทศสิงคโปร์ ซึ่งส่งคำสั่งซื้อขายหลักทรัพย์ของลูกค้าผ่านบริษัท ฯ
(ตามรายละเอียดในส่วนที่ 2 ข้อ 11 รายการระหว่างกัน) ซึ่งมีสัดส่วนร้อยละ 14.16
ของรายได้รวม สำหรับรายได้จากลูกค้ารายใหญ่ 10 ลำดับแรก คิดเป็นสัดส่วนประมาณร้อยละ
21.08 ของรายได้รวม

3.2.3 กลยุทธ์การแข่งขันของบริษัทฯ

1.  มุ่งเน้นการรักษาฐานลูกค้าเดิมของบริษัทฯ

เนื่องจากลูกค้าของบริษัทฯ ส่วนใหญ่เป็นลูกค้าประเภทบุคคล (มีสัดส่วนประมาณร้อยละ 80%
ของลูกค้าทั้งหมด) ดังนั้นการรักษาความสัมพันธ์อันดีระหว่างลูกค้าและบริษัทฯ จึงเป็นสิ่งสำคัญ อนึ่ง
การใช้กลยุทธ์ดังกล่าว ส่งผลให้ลูกค้ามีความเชื่อถือในบริษัทฯ
และให้ความไว้วางใจในทุกบริการของบริษัทฯ
ซึ่งจะช่วยให้บริษัทสามารถบรรลุเป้าหมายที่จะครองส่วนแบ่งการตลาดไม่น้อยกว่า 2.5%
ของมูลค่าการซื้อขายรวม โดยบริษัทฯ จะใช้กลยุทธ์บริหารความสัมพันธ์ลูกค้า (Customer
Relation Management: CRM)

2.  การเพิ่มบริการการยืมและให้ยืมหลักทรัพย์ (SBL) เพื่อสร้างทางเลือกในการลงทุนให้แก่ลูกค้า

ปีที่ผ่านมาดัชนีตลาดหลักทรัพย์แห่งประเทศไทยมีความผันผวนมาก
เนื่องจากปัจจัยรุมเร้าหลายประการ โดยเฉพาะในช่วงตลาดมีแนวโน้มลดลง การที่บริษัทฯ
ได้เปิดบริการในการเป็นนายหน้าซื้อขายตราสารอนุพันธ์ เพื่อให้ลูกค้าใช้เป็นเครื่องมือในการลงทุน
ท่ามกลางสภาวะตลาดที่ผันผวน แต่สินค้าอนุพันธ์ยังเป็นสินค้าที่ค่อนข้างใหม่ ต้องใช้เวลาในการศึกษา
ดังนั้น บริษัทจึงเพิ่มบริการการยืมและให้ยืมหลักทรัพย์ (SBL)
โดยบริการดังกล่าวจะทำให้บริษัทสามารถเพิ่มปริมาณการซื้อขายหลักทรัพย์ในช่วงตลาดขาลงได้อีกทางหนึ่ง

3.  การใช้ประโยชน์จากความสัมพันธ์กับ ยูโอบี เคย์เฮียน โฮลดิ้ง ลิมิเต็ด และ กลุ่มยูโอบี
    ในการขยายฐานลูกค้า

บริษัทฯ ได้เริ่มโครงการ Cross Selling กับธนาคารยูโอบี จำกัด (มหาชน) ตั้งแต่เดือนมีนาคม
2548 เพื่อแนะนำบริการการเป็นนายหน้าซื้อขายหลักทรัพย์ของบริษัทฯ
ไปยังลูกค้าของธนาคารที่เป็นกลุ่มเป้าหมาย ในส่วนของลูกค้าสถาบัน บริษัทฯ
จะทำการขยายฐานลูกค้าผ่านเครือข่ายของกลุ่มยูโอบี
ซึ่งมีอยู่ในตลาดทุนที่สำคัญทั้งในภูมิภาคเอเชียและภูมิภาคอื่น เช่น ในประเทศสิงคโปร์ ฮ่องกง
มาเลเซีย อินโดนีเซีย จีน อังกฤษ และสหรัฐอเมริกา เป็นต้น
โดยจะมีการแนะนำบริการของบริษัทฯ ตามสัญญาการให้บริการ (Service Agreement)
(โดยรายละเอียดสามารถดูได้ในส่วนที่ 2 ข้อ 13 ข้อมูลที่เกี่ยวข้อง)
ซึ่งกลยุทธ์ดังกล่าวเป็นเพียงส่วนหนึ่งที่จะช่วยให้บริษัทฯ สามารถขยายฐานลูกค้าได้มากขึ้น

4.  การให้ความสำคัญกับคุณค่าของทรัพยากรบุคคล

บริษัทฯ ให้ความสำคัญในด้านการพัฒนาบุคลากร
เนื่องจากปัจจัยสำคัญที่สุดในการดำเนินธุรกิจหลักทรัพย์ คือพนักงาน ดังนั้นบริษัทฯ
มีนโยบายที่จะดูแลพนักงานเป็นอย่างดีในเรื่องของผลตอบแทนภายใต้กรอบระเบียบของตลาดหลักทรัพย์ฯ
อีกทั้งบริษัทฯ ยังมีการสนับสนุนการฝึกอบรมพนักงานอยู่ตลอดเวลา
รวมทั้งการสนับสนุนงานด้านวิชาการ งานวิจัย เครื่องมือทางการเงินใหม่ๆ
เพื่อสร้างโอกาสในการลงทุนให้แก่ลูกค้า และพนักงาน

5.  คุณภาพของงานวิจัย

บริษัทฯ ให้ความสำคัญกับงานวิจัยเป็นอย่างยิ่ง โดยเน้นการได้รับข้อมูลที่ถูกต้อง ครบถ้วน เพียงพอ
และที่สำคัญข้อมูลที่ได้ต้องมีความทันต่อเหตุการณ์
ซึ่งจะนำไปสู่งานวิจัยที่มีคุณภาพและสามารถตอบสนองความต้องการของลูกค้ากลุ่มต่างๆ
ได้เป็นอย่างดี ทั้งนี้ บริษัทฯ
มีเป้าหมายในอนาคตที่จะพัฒนางานวิจัยทั้งในเชิงคุณภาพและเชิงปริมาณเพื่อที่จะตอบสนองความต้องการของลูกค้าได้อย่างมีประสิทธิภาพเพิ่มมากขึ้น

3.  การจัดหาผลิตภัณฑ์และบริการ

    1.  แหล่งที่มาของเงินทุน

แหล่งเงินทุนของบริษัทฯ มาจากส่วนของผู้ถือหุ้นเป็นหลัก โดย ณ วันที่ 31 ธันวาคม 2551 บริษัทฯ
มีทุนจดทะเบียน 400 ล้านบาท ซึ่งเรียกชำระแล้ว 325 ล้านบาท และไม่มีการกู้ยืมเงินใดๆ ทั้งนี้
บริษัทฯ มีหนี้สินที่ไม่นับรวมเจ้าหนี้ธุรกิจหลักทรัพย์และบัญชีซื้อขายหลักทรัพย์ ระหว่างบริษัทหลักทรัพย์
จำนวน 37.87 ล้านบาท และ ส่วนของผู้ถือหุ้น 1,737.47 ล้านบาท

2.  การจัดหาเงินทุนหรือการให้กู้ยืมผ่านบุคคลที่เกี่ยวข้องกับผู้บริหารหรือผู้ถือหุ้นรายใหญ่

ในปี 2551 บริษัทฯ ไม่มีการกู้ยืมเงินกับสถาบันการเงินใดๆเลย

3.  การดำรงอัตราส่วนเงินกองทุนสภาพคล่องสุทธิ

ในช่วง ปี 2549 - 2551 บริษัทฯ สามารถดำรงอัตราส่วนเงินกองทุนสภาพคล่องสุทธิ
สูงกว่าอัตราร้อยละ 7
ซึ่งเป็นอัตราขั้นต่ำตามเกณฑ์การดำรงเงินกองทุนสภาพคล่องสุทธิที่สำนักงานคณะกรรมการ ก.ล.ต.
กำหนด แสดงให้เห็นว่าบริษัทฯ มีสภาพคล่องเพียงพอในการดำเนินธุรกิจ โดยในปี 2549 บริษัทฯ
มีอัตราส่วนเงินกองทุนสภาพคล่องสุทธิ อยู่ในช่วงร้อยละ 76.74 ถึงร้อยละ 796.94 ปี 2550
บริษัทฯ มีอัตราส่วนเงินกองทุนสภาพคล่องสุทธิอยู่ในช่วงร้อยละ 109.55 ถึงร้อยละ 825.10 ทั้งนี้
และในปี 2551 บริษัทฯ มีอัตราส่วนเงินกองทุนสภาพคล่องสุทธิอยู่ในช่วงร้อยละ 132.19 ถึงร้อยละ
1,972.67 โดยทั่วไปอัตราส่วนเงินกองทุนสภาพคล่องสุทธิจะเปลี่ยนแปลงเนื่องจากปัจจัยต่างๆ เช่น
ปริมาณการซื้อขายหลักทรัพย์ของลูกค้า
การจัดจำหน่ายหลักทรัพย์ซึ่งมีหลักทรัพย์ที่รับประกันการจัดจำหน่ายไม่หมดต้องโอนเข้าเป็นเงินลงทุนของบริษัทฯ
เงินลงทุนของบริษัทฯ เป็นต้น สำหรับอัตราส่วนเงินกองทุนสภาพคล่องสุทธิของบริษัทฯ
จะเปลี่ยนแปลงตามปริมาณการซื้อขายหลักทรัพย์ของลูกค้าเป็นหลัก
โดยถ้าในช่วงใดลูกค้ามีปริมาณการซื้อขายมาก
จะทำให้อัตราส่วนเงินกองทุนสภาพคล่องลดลงในช่วงเวลาการชำระราคาของลูกค้าหรือ T+3